На основу члана 33. став 2. Закона о јавној својини („Службени гласник РС“, број 72/2011, 88/2013, 105/2014, 104/2016-други закон и 108/2016), члана 58. став 1. тачка 8. Статута општине Инђије – пречишћен текст („Службени лист општине Инђија“, број 9/13), у поступку отуђења покретних ствари-службених моторних возила из јавне својине општине Инђије

Општинско веће општине Инђија на седници одржаној дана,13.фебруара 2017. године, донело је

О Д Л У К У

О РАСПИСИВАЊУ ЈАВНОГ ОГЛАСА ЗА ОТУЂЕЊЕ ПОКРЕТНИХ СТВАРИ- СЛУЖБЕНИХ МОТОРНИХ ВОЗИЛА ИЗ ЈАВНЕ СВОЈИНЕ ОПШТИНЕ ИНЂИЈА

и р а с п и с у ј е

ЈАВНИ ОГЛАС ЗА ПРИКУПЉАЊЕ ПИСМЕНИХ ПОНУДА РАДИ ОТУЂЕЊА ПОКРЕТНИХ СТВАРИ - СЛУЖБЕНИХ МОТОРНИХ ВОЗИЛА ИЗ ЈАВНЕ СВОЈИНЕ ОПШТИНЕ ИНЂИЈА

**1.** Општина Инђија, Цара Душана бр. 1, 22320 Инђија, као носилац права јавне својине на покретним стварима - службеним моторним возилима, позива све заинтересоване понуђаче да доставе писмену понуду ради откупа покретних ствари - службених моторних возила.

**2.** Покретне ствари - службена моторна возила се отуђују из јавне својине у поступку прикупљања писмених понуда, који поступак спроводи Комисија за спровођење поступка отуђења покретних ствари – службених моторних возила из јавне својине општине Инђија (у даљем тексту: Комисија).

**3.** Предмет отуђења су следеће покретне ствари - службена моторна возила, која нису у возном стању и нису регистрована:

|  |  |  |  |  |  |  |  |
| --- | --- | --- | --- | --- | --- | --- | --- |
| редни број  | марка возила рег. ознака  | категорија  | број мотора  | запремина/снага (ccm/kw) | број шасије | година производње  | почетни износ цене |
| 1. | FIAT MAREA 16 SXS WIN019-PU | Путничко  | 182А40000404766 | 1581/76 | ZFA18500000406670 | 2001. | 151.557,00 динара |
| 2.  | FIAT PUNTO NUOVA 1.2IN011-CO | Путничко | 188A40000317474 | 1242/44 | ZFА18800004288105 | 2001. | 136.528,00 динара |
| 3.  | RENAULT LAGUNA LUXE 2.0 16VIN007-ŽF | Путничко | F4R6714C000593 | 1998/98 | VF1BG1PBE33397643 | 2005. | 210.405,00 динара |
| 4.  | LADA NIVA 1.7IN002-LO | Путничко | 212136738679 | 1689/59 | XTA21213021630203 | 2002. | 86.526,00 динара  |
| 5. | FORD FIESTA TREND 1.4 TDCIIN015-YŠ | Путничко | KVJACD34744 | 1399/51.5 | WF0JXXGAJJCD34744 | 2012. | 217.968,00 динара |

**4.** Почетни износи цена по којој се покретне ствари - службена моторна возила отуђују из јавне својине су утврђене Решењем о утврђивању почетног износа цене за отуђење покретних ствари - службених моторних возила из јавне својине општине Инђија Општинског већа општине Инђија бр.404-21/2017-III од дана 13.фебруара 2017.године, који износ је утврђен након извршене процене тржишних вредности предметних моторних возила, а коју процену је извршио овлашћени судски вештак за област саобраћај - транспорт - безбедност MSc Предраг Ћулибрк дипл. инг. саоб., из Руме који је доставио Налаз и мишљење вештака - процена вредности путничких возила од 16.01.2017. године.

Покретне ствари – службена моторна возила се отуђују и купац их преузима у виђеном стању, што искључује све накнадне рекламације и приговоре купца упућене продавцу по питању квалитета и евентуалних недостатака, односно исправности, комплетности и техничких карактеристика возила.

Учесник који понуди највиши износ купопродајне цене потписује изјаву о прихватању висине понуђене цене, коју је дужан да уплати у року утврђеном огласом.

**5.** Понуђач чија је понуда изабрана као најповољнија, дужан је да у року од 8 (осам) дана од дана правоснажности Одлуке о избору најповољнијег понуђача, уплати целокупан износ постигнуте цене и приступи закључењу уговора о купопродаји. Најповољнијем понуђачу уплаћени износ депозита урачунава се у укупну купопродајну цену и одузима се од вредности постигнуте у поступку јавног отварања писмених понуда. Трошкове у вези са: закључењем уговора, порезом на пренос апсолутних права, као и свим другим јавним дажбинама, сноси лице коме се возило отуђује.

**6.** Моторна возила се могу погледати у просторијама на адреси : Инђија, ул. Војводе Степе бр. 48, сваког радног дана у периоду од 10,00 до 13,00 часова, почев од 23.02.2017. године до 03.03.2017. године уз претходну најаву на телефон 063-564-301, контакт особа Познан Драган.

**7.** Критеријум за избор најповољнијег понуђача је највиша понуђена цена. У случају да два или више понуђача у затвореним ковертама доставе понуду са истим износом цене, а који је уједно и највиша понуђена цена, предност има понуђач који је раније доставио понуду, по датуму и времену пријемног штамбиља са пријемне писарнице Општинске управе општине Инђија. Одлуку о избору најповољнијег понуђача по спроведеном поступку прикупљања писмених понуда доноси Општинско веће општине Инђија, на предлог Комисије. Одлука се доставља свим учесницима поступка.

**8.** Понуђач је дужан да као потврду озбиљности понуде и као услов за учешће у поступку прикупљања писмених понуда уплати депозит у износу 10% од почетне цене возила из тачке 3. овог огласа, на текући рачун број 840-142640-75 Општина Инђија – Извршење буџета, модел 97, позив на број 44-212.

**9.** Осталим понуђачима који нису остварили право на откуп, уплаћени износ депозита се враћа у року од 5 (пет) радних дана од дана одржавања јавног отварања писмених понуда. Понуђачи су у обавези да у обрасцу понуде упишу тачан број рачуна и назив банке за враћање депозита. Продавац не одговара за тачност враћања депозита, у случају да подаци о броју рачуна и назив банке нису потпуни или тачни. У случају да понуђач чија је понуда изабрана као најповољнија не закључи Уговор о купопродаји у остављеном року, или не уплати утврђени износ, уплаћени депозит му се не враћа и сматраће се да је одустао од куповине. Одлука о избору најповољнијег понуђача ставити ће се ван снаге и донети одлука о избору следећег најповољнијег понуђача, којем ће се понудити закључење уговора о купопродаји.

**10.** Право да учествују у поступку прикупљања писмених понуда имају правна лица, физичка лица и предузетници.

**11.** Затворена коверта са понудом, посебно за свако возило уколико се подноси за више возила, треба да садржи: Пријаву за учешће у поступку прикупљања писмених понуда и то:

- за правна лица: назив, односно пословно име, седиште, матични број, порески идентификациони број, број телефона, контакт особа, потпис овлашћеног лица оверен печатом;

-за физичка лица и предузетникa: име и презиме, име оца, адресу пребивалишта, јединствени матични број грађана, број личне карте и место издавања, број телефона и иста мора бити потписана.

Уз пријаву се доставља:

- уредно овлашћење, односно пуномоћје за заступање;

- фотокопија личне карте или пасоша за физичка лица и предузетнике, а за правна лица копију решења о упису у Регистар привредних субјеката (који може бити издат и пре објављивања јавног огласа, ако од дана његовог издавања до дана објављивања јавног огласа није протекло више од шест месеци);

-копију уговора о отварању и вођењу текућег рачуна код пословне банке код које има рачун и копију решења о додељеном пореском индетификационом броју – ПИБ;

- доказ о уплаћеном депозиту;

- безусловну понуду, уз навођење јасно одређеног износа на који понуда гласи;

 - попуњен образац за враћање уплаћеног депозита.

Понуђачи су дужни да пре почетка јавног надметања доставе оригинале напред наведених докумената на увид Комисији.

Образац пријаве, са понудом и образац за враћање депозита се могу преузети на писарници Општинске управе.

**12.** Писмене понуде са комплетном документацијом предвиђеном огласом се достављају у затвореној коверти на адресу: Општина Инђија, Цара Душана бр. 1, Комисија за спровођење поступка отуђења покретних ствари – службених моторних возила из јавне својине општине Инђија, и то непосредно на писарници Општинске управе Инђија, радним данима од 8,00 до 14,00 часова или препорученом поштом.

Коверта са понудом мора имати ознаку „ПОНУДА ЗА ЈАВНИ ОГЛАС за отуђење моторних возила– НЕ ОТВАРАТИ“, а на полеђини назив и пуну адресу понуђача.

**13.** Крајњи рок за подношења понуда је 03.03.2017. године до 14,00 часова, укључујући и понуде упућене путем поште, а пристигле до назначеног датума и времена. Благовременим ће се сматрати све понуде које стигну у писарницу Општинске управе до наведеног рока.

Јавно надметање ће бити пуноважно и у случају да понуду достави само један понуђач.

**14.** Комисија неће узети у разматрање, односно одбациће као неисправну:

- понуду која је неблаговремена, односно која је пристигла након истека крајњег рока за подношење понуда;

- понуду која је непотпуна, односно уз коју није приложена сва тражена документација; - понуду у којој је наведен износ мањи од утврђене почетне цене.

Подносиоци неблаговремене, непотпуне, односно неисправне понуде не могу да учествују у поступку отварања писмених понуда.

Уколико подносилац благовремене и потпуне понуде не приступи отварању писмених понуда, сматраће се да је одустао од понуде.

**15.** Јавно отварање писмених понуда спроводи Комисија, и исто ће се одржати у Сали бр. 1, у згради Општине Инђија, ул. Цара Душана бр. 1, дана, 07.03.2017. године, са почетком у 10,00 часова. Отварању понуда могу присуствовати понуђачи или њихови опуномоћени представници.

**16.** Ову Одлуку објавити у „Службеном листу општине Инђија“, дневном листу „Дневник“ и у листу „М новине“.

**ОПШТИНСКО ВЕЋЕ ОПШТИНЕ ИНЂИЈА**

**Број:404-22/2017-III Председник,**

**Дана,13.фебруара 2017. године**

**И н ђ и ј а Владимир Гак**

**О б р а з л о ж е њ е**

Правни основ за доношење Одлуке о расписивању јавног огласа за отуђење покретних ствари - службених моторних возила из јавне својине општине Инђија, садржан је у члану 33. став 2. Закона о јавној својини („Службени гласник РС“, број 72/2011, 88/2013, 105/2014, 104/2016-други закон и 108/2016), и члану 58. став 1. тачка 8. Статута – општине Инђија („Службени лист општине Инђија“ број 9/13).

 Чланом 33. став 2. Закона о јавној својини регулисано је да се отуђење покретних ствари из јавне својине врши по правилу у поступку јавног оглашавања, односно прикупљањем писмених понуда, на начин којим се обезбеђује интерес носиоца јавне својине.

 Чланом 58. став 1. тачка 8. Статута општине Инђија регулисано је да Општинско веће одлучује о прибављању и располагању превозних средстава и опреме веће вредности за потребе органа и организација.

 Општинско веће је на седници одржаној 29.12.2016. године донело Одлуку о отуђењу покретних ствари – службених моторних возила из јавне својине општине Инђија („Службени лист општине Инђија“, број 24/16), којом се покреће поступак отуђења моторних возила.

 Општинско веће је донеле Решење о утврђивању почетног износа цене за отуђење покретних ствари - службених моторних возила из јавне својине општине Инђија, који износ је утврђен након извршене процене тржишних вредности предметних моторних возила, а коју процену је извршио овлашћени судски вештак за област саобраћај - транспорт - безбедност MSc Предраг Ћулибрк дипл. инг. саоб., из Руме који је доставио Налаз и мишљење вештака - процена вредности путничких возила од 16.01.2017. године.

 Одлуком о расписивању јавног огласа за отуђење покретних ствари - службених моторних возила из јавне својине општине Инђија, расписује се Јавни оглас за прикупљање писмених понуда ради отуђења покретних ствари – службеним моторних возила из јавне својине општине Инђија, у којем огласу су дефинисани предмет продаје, начин отуђења, почетна цена, висина депозита, услови пријављивања, рок за подношење пријаве, права и обавезе продавца и купца датум отварања писаних понуда и др.

 Имајући у виду напред наведено предлаже се Општинском већу општине Инђија да Одлуку о расписивању јавног огласа за отуђење покретних ствари - службених моторних возила из јавне својине општине Инђија и Јавни оглас за прикупљање писмених понуда ради отуђења покретних ствари – службених моторних возила из јавне својине општине Инђија, усвоји у тексту како је дат у материјалу.

Одељење за правне и скупштинске послове